Havnin er vaksin við miklari ferð farnu øldina, og ein partur av menningini hevur verið, at býurin er nógv grønkaður. ì býnum er ein hópur av vøkrum urtagørðum, fríøkjum og plantingum við vegir og bygningar. Farið varð so smátt undir skipaða træ og runnaplanting seinna helming av 19. øld. Í 1885 varð fyrsta royndin gjørd at gróðurseta eina viðarlund í Gundadali. Hon miseydnaðist, men roynt var aftur í 1904, og tá bar til. Átakið var byrjanin til allar hinar viðarlundirnar í Føroyum.